  Туспуктэм: vk.com (Сергей Юрин) Наталия Сильвестрова Удмуртиысь экономикая министрлэсь ужзэ быдэсъясе Сергей Юринэз юнматӥзы. Та дырозь со Пичи Пурга ёрослэн тӧроез луыса тыршиз. Со сярысь элькун тӧролэн но кивалтэтлэн пресс-службазы ивортӥз. Сергей Юринэз выль интыуже ёрос азинсконын бадӟын вормонъёс понна ӵектӥзы. Пичи Пурга ёросэн со 2018-тӥ арысен кивалтӥз. Со аръёс ӵоже гурт возёс удысын ужпӧр будонлэн ӝоглыкез 137,5 процент луиз, 1 сюрс гектар музъемез оборотэ пыртӥзы. 30 выль но 35 азьло кутӥськымтэ экономика объектъёсты уже кутӥзы. Промышленной ужпӧрлэн быдӟалаез 4,5 миллиард манетозь будӥз. 2022-тӥ арлэн йылпумъянъёсызъя ёрос экономика возьматэмъёсъя элькунын 15-тӥ интые потӥз, 2018-тӥ арын со 24-тӥын гинэ вал. «Вить ар ӵоже, ку Сергей Юрин Пичи Пурга ёросэн кивалтӥз, ёрослэн улоназ ӟеч воштӥськонъёс ортчизы. Экономика возьматъёслэн, озьы ик шоро-куспо уждунлэн будэмзы Сергей Васильевичлэсь усто кивалтӥсь луэмзэ адӟытэ, кудӥз ужбергатонэн вачеркыл тупатыны быгатэ. Ёросын вань ужпумъёс сэрттэмын ӧвӧл на, но ёрос команда ужэз азьласьтоз » Ольга Абрамова, Удмуртиысь кивалтэтлэн тӧроезлэн воштӥсез Пичи Пурга ёрослэсь тӧроезлэсь ужзэ Вячеслав Соколов быдэсъялоз. Азьвыл со Ёрос администрацилэн тӧроезлэн воштӥсез вал. ВАТСАН Сергей Васильевич Юрин. Вордӥськиз 1981-тӥ арын Алнаш ёросысь Азамат гуртын. 2001-тӥ арын Можгаысь педагогической колледжез «мерлыко педагогика» ӧнеръя йылпумъяз. 2004-тӥ арын — Глазкарысь кун пединститутэз «мерлыко педагогика» ӧнеръя, 2015-тӥ арын — Удмурт кун университетэз «юриспруденция» ӧнеръя. 2004–2005 аръёсы — Алнаш ёросысь Калыкез уже интыянъя центр; 2004–2005 аръёсы — «Варзи-Ятчи» санаторийлэн путёвкаосты вузанъя ёзэтысьтыз ӧнерчи; 2007–2009 аръёсы — Алнаш черкогуртын ужбергатӥсь Фомин Е.В. дорын вузкарись, компьютерной техникаез бичанъя но тупатонъя ӧнерчи; 2009–2014 аръёсы — Удмурт Элькунысь Тылпулэсь утиськон ёзэслэн Алнашысь тылпу кысонъя 25 номеро частьлэн кивалтӥсезлэн воштӥсез; 2014-2018— «Алнаш» муниципал кылдытэтлэн тӧроез. 2018-2023 — Пичи Пурга ёрослэн тӧроез. Тегъёс: Политика экономикаяминистерство ПичиПурга Удмуртия  